DA Den Europæiske Unions Tidende L 271/47

AFGØRELSE Nr. 2/2017 TRUFFET AF ØSA/EU-TOLDSAMARBEJDSUDVALGET

den 2. oktober 2017

om en undtagelse fra oprindelsesreglerne i protokol 1 til den foreløbige aftale om fastlæggelse af en ramme for en økonomisk partnerskabsaftale mellem landene i det østlige og sydlige Afrika på den ene side og Det Europæiske Fællesskab og dets medlemsstater på den anden side for at tage hensyn til den særlige situation i Mauritius hvad angår saltet slangemakrel [2017/1924]

TOLDSAMARBEJDSUDVALGET HAR —

under henvisning til den foreløbige aftale om fastlæggelse af en ramme for en økonomisk partnerskabsaftale mellem landene i det østlige og sydlige Afrika på den ene side og Det Europæiske Fællesskab og dets medlemsstater på den anden side, særlig artikel 41,4, i protokol 1 til denne aftale, og

ud fra følgende betragtninger:

(1) Den foreløbige aftale om fastlæggelse af en ramme for en økonomisk partnerskabsaftale mellem landene i det østlige og sydlige Afrika på den ene side og Det Europæiske Fællesskab og dets medlemsstater på den anden side (1) (»den foreløbige ØPA«) anvendes midlertidigt mellem Unionen og Republikken Madagaskar, Republikken Mauritius, Republikken Seychellerne samt Republikken Zimbabwe fra den 14. maj 2012.

(2) Protokol 1 til den foreløbige ØPA om definitionen af begrebet »produkter med oprindelsesstatus« og metoder for administrativt samarbejde omhandler oprindelsesregler for indførsel til Unionen af produkter med oprindelse i ØSA-landene.

(3) I henhold til artikel 42,1, i protokol 1 til den foreløbige ØPA indrømmes der undtagelser fra disse oprindelsesregler, hvis udviklingen inden for bestående industrier i ØSA-landene gør dette berettiget.

(4) Mauritius har anmodet om en undtagelse fra oprindelsesreglerne i forbindelse med 120 ton saltet slangemakrel (barracouta) under KN-kode 0305 69 80, som importeres til Unionen fra april 2017 til april 2018 i henhold til artikel 42 i protokol 1 til den foreløbige ØPA. Mauritius angiver i sin anmodning, at der ikke er adgang til slangemakrel med oprindelse i EU eller Mauritius, og at slangemakrel fra andre AVS-stater ikke opfylder kravene til kvalitet og stabil forsyning. Derfor er Mauritius nødt til at benytte slangemakrel uden oprindelsesstatus i sin forarbejdningsindustri.

(5) Undtagelsen ville bidrage til udviklingen af små og mellemstore virksomheder og muliggøre diversificering af den mauritiske fiskesektor, der hovedsageligt er baseret på tunfiskevarer. Mauritius angiver den forventede eksportværdi som følge af undtagelsen til 468 000 EUR. I 2015 udgjorde værdien af fiskerivareimporten henhørende under HS-kapitel 03 fra Mauritius til Unionen 21 571 300 EUR. I kraft af den beskedne mængde, som kun repræsenterer en værdi på 2,15 %, og den begrænsede periode for den ønskede undtagelse er denne ikke af en sådan karakter, at den vil kunne medføre alvorlig skade for en økonomisk sektor i EU eller i en eller flere medlemsstater.

(6) Mauritius bør derfor i en begrænset periode på et år indrømmes en undtagelse på 120 ton saltet slangemakrel, hvorved den bestående industris evne til fortsat at kunne eksportere til Unionen respekteres.

(7) I Kommissionens gennemførelsesforordning (EU) 2015/2447 (2) er der fastsat regler for forvaltning af toldkontingenter. Disse bestemmelser bør finde anvendelse på forvaltningen af den mængde, som den nærværende afgørelse gælder for.

(8) Med henblik på en effektiv overvågning af undtagelsens anvendelse bør Mauritius' myndigheder regelmæssigt meddele Kommissionen oplysninger om udstedte EUR.1-varecertifikater —

VEDTAGET DENNE AFGØRELSE:

Artikel 1

Uanset protokol 1 til den foreløbige ØPA og i overensstemmelse med artikel 42,1, i nævnte protokol anses saltet slangemakrel henhørende under HS-position 0305 69 (KN-kode 0305 69 80), som er fremstillet af slangemakrel (barracouta) uden oprindelsesstatus henhørende under HS-position 0303 89, for at have oprindelse i Mauritius på betingelserne i artikel 2-5 i denne afgørelse.

Artikel 2

Undtagelsen i artikel 1 finder anvendelse for det produkt og den mængde, der er anført i bilaget til denne afgørelse, og som er angivet til overgang til fri omsætning til Unionen fra Mauritius i en begrænset periode på et år fra datoen for vedtagelsen af denne afgørelse.

Artikel 3

De mængder, der er anført i bilaget, forvaltes i overensstemmelse med artikel 49-54 i gennemførelsesforordning (EU) 2015/2447.

Artikel 4

Toldmyndighederne i Mauritius foretager mængdekontrol med udførslen af de i artikel 1 nævnte produkter.

Inden udgangen af den efter hvert kvartal følgende måned sender toldmyndighederne i Mauritius via Toldsamarbejdsudvalgets sekretariat Kommissionen en opgørelse over de mængder, for hvilke der er udstedt EUR.1-varecertifikater i medfør af denne afgørelse, med angivelse af certifikaternes løbenumre.

Artikel 5

Rubrik 7 i EUR.1-varecertifikater, der udstedes i medfør af denne afgørelse, skal indeholde en af følgende angivelser:

»Derogation — Decision No 2/2017 of the ESA-EU Customs Cooperation Committee of 2 October 2017«;

»Dérogation — Décision no 2/2017 du comité de coopération douanière AfOA-UE du 2 octobre 2017«.

Artikel 6

1. Mauritius og Unionen træffer de nødvendige foranstaltninger for at sikre gennemførelsen af denne afgørelse.

2. Har Unionen på grundlag af objektive oplysninger konstateret uregelmæssigheder, svig eller gentagen manglende overholdelse af forpligtelserne i artikel 4, kan Unionen efter proceduren i artikel 22,5 og 6, i den foreløbige ØPA anmode om midlertidig suspension af undtagelsen i artikel 1.

Artikel 7

Denne afgørelse træder i kraft den 2. oktober 2017.

Udfærdiget i Antananarivo, den 2. oktober 2017. På vegne af ØSA-landene M.R. NABEE Repræsentant for ØSA-landene På vegne af Den Europæiske Union J.G. SANCHEZ Europa-Kommissionen

(1) EUT L 111 af 24.4.2012, s. 2.

(2) Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558).